Sett fra regionalt nivå
, v/Kolbein Dahle, Nord-Trøndelag fylkeskommune

Eg fekk i oppgåve å sjå temaet frå regionalt nivå. I denne saka var regionalt nivå Fylkesmannen. Eg kom med som regional kulturminneforvaltar. Den rolla kom til å bli ganske meiningsfylt og vart like mykje ei personleg som fylkeskommunal oppgåve.

Eg såg Olavskjelda ved Megard slik ho var i 1981, vatn som sildra fram mellom steinar og kvitsymre. Det var så sterk ei oppleving at eg skreiv om det og sende bilete til 70-årsdagen til forfattaren Knut Hauge som nokså nyleg hadde skrive boka ”Kross og kvisymre”. På same tid hadde Olavskjelda i Sul alt fått sin bauta – ei tilrettelegging.

Det er kongens veg til Stiklestad der han fall og vegane til Stiklestad og vidare til Nidaros som er pilegrimsvegane her. Og ingen stad er vel Olavstradisjonen ein så klar del av den lokale identiteten som i Nord-Trøndelag. Stiklestad har i så måte ein mellomaldertradisjon der kyrkja er det sentrale kulturminnet, ein tradisjon frå nyare tid med støttene, allén og det katolke kapellet. Med det nasjonale kultursentret frå 1992 er det for alvor kome fart i næringsutviklinga på Stiklestad. 

Den første og viktigaste leia gjennom fylket vart opna i 1997 frå svenskegrensa gjennom Verdalen til Stiklestad og frå Megard, der kjelda no var tilrettelagt, til Stiklestad, derifrå mot Nidaros, for vår del til fylkesgrensa.

Seinare har vi fått ei lei gjennom Meråker til møtes med hovudleia i Stjørdal, og den siste frå Gløshaugkyrkja til Megard, opna i 2003. 

Her opplevde eg sterke ønskje frå dei område som ikkje vart med i første omgang om å få sin pilegrimsveg, si lei til leia til domen i Nidaros, der grava var, eller  kanskje berre til Stiklestad der kongen fall. Eit slikt engasjement kom til uttrykk då leia for eit par år sidan vart lagt til rette og opna frå Gløshaugen i Grong til Megard i Snåsa – vi må ha ein veg til den heilage Olavskjelda der – som pådrivaren  Bodvar Tømmerås uttrykte det.

Men når vi no evaluerer pilegrimsleiene våre og skal kome vidare, må vi ha det klårt for oss at det er ein pilegrimsveg vi tek opp att. At vi ikkje gløymer kva ein verkeleg pilegrim er.  Eg kunne kunen ha lyst til seie ein del om det – frå Lujan til Jerusalem.  Eg kom til Lujan ein vårdag seint på hausten. Eg fekk sjå pilegrimar som kraup på sine kne heile kyrkjegolvet opp til altaret. Eg var i lag med russrar ved den heilage grava i Jerusalem like etter perestroikaen. Tru om vi kan oppleve noko liknande i Nord-Trøndelag. 

Berre stikkorda om desse opplevingane seier oss at når vi talar om ei pilegrimslei så er det ikkje berre ein stig med kulturminne og natutopplevingar, men med andelege element i tillegg. Vi talar ikkje berre om vegen til Stiklestad og Nidaros, men vegen vidare ut i verda og også vegen derifrå til våre pilegrimsmål.

Dugnadsarbeidet om å legge leida til rette var ei fin vidareføring av dette. Mange deltok i arbeidet og resultatet vart absolutt brukande. Leidene var opna – lek og lærd var til staddes. Gamle kulturminne kom atter i hevd.

Eg kjenner den vellukka historia rundt å rydde og bygge ei ny pilegrimslei, men eg veit ikkje like mykje om leia blir mykje brukt. Eg veit at leida til Roma og særleg Santiago er veltråkka, at det same kan gjeld Fatima og andre velkjente plassar på kontinentet.

Kva skal til for å gjere pilegrimsvegen interesant å bruke, bortsett frå å mjuke opp den dei lutheranske haldningane? Og er det så farleg om leia blir brukt eller ikkje slik til dagleg og vanleg?

Eg trur den største verdien av pilegrimsleiene i vårt fylket knytte seg til prosessen før biskopen kom og opna dei. Den gongen folk kom saman for diskuterte leia og dei kulturminna som skulle nemnast langs leia, uavhengig om dei hadde med temaet å gjera eller ikkje. Vi burde bygge fleire pilegrimsleider av denne grunnen!

Vi har gått vegen frå ute i verda til Stiklestad og Nidaros, eller ein av stadene. Somme gonger har vi ikkje berre gått til, men også i spora etter Olav den heilage. Når  vi kom forbi kjelda i Sul, visste vi – og gjorde vi ikkje det, vart vi mint på at dette er ei Olavskjelde fordi det står ein bauta der som fortel det.

Er sume pilegrimsleiene våre vortne ”gjengrodde stier”, eg veit ikkje sikkert. Men røynslene frå arbeidet med dei gjennom det siste 10-året, viser veg. På ein fantastisk måte greidde ein gjennom desse prosjekta å knyte friluftsliv, kulturvern og religion saman. For meg har dette lenge vore sameinte interesser, men vi vil ha forskjellige inngangar til dette universet. 

Vi har gjennom dei siste åra gjort pilegrimsleia til noko konkret, ho ligg der merka og fin – eller attgrodd. Mange gjekk der, nokon går der, men for mange fleire har ho vorte eit omgrep. Leia er tilrettelagt. Kulturminna er likeeins. Men kva med den religiøse dimensjonen, er den med oss?

Vi kan ta vare på ein fellesskap der vi ønskjer å knyte opplevinga av natur og kulturminne saman. Og trass i at vi seier vi lever i eit meir sekularisert samfunn, er kyrkjene mellom dei kulturminne vi set aller høgst, og ingen tradisjon har slik prestisje i vårt fylke som Olavstradisjonen. Kvart år møtest mange av oss på Stiklestad for å sjå eit spelstykke vi har sett før. Det er meir eit rituale enn teater. Det er vorte ein del av identiteten vår. Er det den nord-trønderske måten å vere religiøs på.

Men framover: Det ser ut til å bli slik at det regionale kulturminnevernet skal ha ansvaret eller eit større ansvar for kvalitetssikringa og godkjenninga av pilegrimsleidene, og er det ein god tanke?

Vi må ta vare på ideene med å knyte friluftsliv, kulturminne og religion saman, dei gamle kyrkjene finaste kulturminna våre er mellom dei finaste kulturminna vi har. Denne ideen kan vi utvikle vidare både regionalt og lokalt.

Vi skal ta vare på dei virkelige pilegrimsleiene og utvikle dei vidare som det. Men desse leidene må vi kvalitetssikre på ein heilt annan måte. Dei vil også ha internasjonal interesse - såleis må vi ikkje skuffe dei som kjem langveges frå. Etter mi meining betyr det at nokon på eit nasjonalt nivå må setje sitt stempel på desse sentrale leidene. Ut frå mi personlege oppfatning og det eg har sagt ovanfor, hadde eg helst sett at kyrkja hadde hatt ei slik rolle saman med det regionale kulturminnevernet som sikrar kvalitet og opplysningar om kulturminna langs leida.

Får vi ikkje det til, må vi i alle fall halde ein god dialog med RA og DN.

